runetrust/blame-folketinget-dk huggingface dataset:
Poul Nyrup Rasmussen (S), 2001-01-31:
Det ville forudsætte, at man udliciterede opgaver på langt over 200 mia. kr., og når vi dertil betænker, at lønsummen for de offentligt ansatte er i størrelsesordenen et par hundrede milliarder kr. på alle de serviceområder, vi her taler om, så siger det sig selv, at det ikke kan lade sig gøre.
Rune Lund (EL), 2006-05-23:
»Da EU’s nuværende udspil til WTO-aftale forhindrer en aftale til fordel for ulandene, opfordrer Folketinget regeringen til at arbejde for, – at EU’s tilbud om markedsadgang og afvikling af handelsforvridende landbrugsstøtte forbedres markant, samt at indrømmelserne ikke betinges af, at ulandene gør indrømmelser på andre områder, – at der i det internationale handelssystem gives større mulighed for at tage hensyn til arbejdstagerrettigheder, arbejdsmiljø og miljø, – at EU’s krav til ulandene om toldsænkninger på ikkelandbrugsvarer sænkes markant, så ilandene skærer mest af deres toldsatser, samt at ulandene sikres ret til at opretholde højere told for følsomme industrier, – at ulandene sikres mulighed for at beskytte smålandbrugere, herunder gennem en aftale om specielle produkter, der friholder mindst 20 pct. af ulandenes landbrugstoldlinjer fra toldreduktioner, – at ulandene sikres ret til at regulere serviceydelser i offentlighedens interesse, samt at offentlig service og offentlige indkøb holdes ude af forhandlingerne, – at de fattigste ulande ikke skal binde deres toldsatser.«
Else Theill Sørensen (KF), 2003-05-27:
I forbindelse med puljen på de 1,5 mia. kr. til nedbringelse af ventelister på sygehusene blev der specielt afsat 25 mio. til meraktiviteter i børne- og ungdomspsykiatrien. Børne- og ungdomspsykiatrien er også prioriteret som et særligt indsatsområde i den del af satspuljeforliget for 2003-2006, der handler om psykiatrien.
Tove Videbæk (KD), 2004-04-21:
Til det spørgsmål kan jeg sige, at Kristendemokraterne faktisk for et par år siden fremsatte et forslag om, at studerende gravide eller studerende med børn skulle have nogle ekstra tilskud, netop fordi det kunne være en af de ting, som kunne være med til at skubbe på og sige til de unge: Se nu at få børn, mens I er unge, for studietiden er faktisk en god tid at få børn i.
Thor Möger Pedersen (SF), 2012-05-22:
Jeg kan sådan set være helt enig i synspunktet om, at der bør være en motivering til at skabe værdier ved arbejde, men jeg er af den opfattelse, at den motivering bedst sker ved at nedsætte skatten på arbejde, altså på løn, og ikke ved at gøre passive formueerhvervelser ved arv afgiftsfrie.
Rosa Lund (EL), 2024-01-24:
Indtil i torsdags så det ud til, at det, Folketinget skulle tage stilling til i den her uge, var beslutningsforslaget om at udsende en dansk fregat i en defensiv mission, dog med mandat til et udvidet selvforsvar, for at beskytte skibsfarten i Det Røde Hav.
Hans Christian Schmidt (V), 1999-04-07:
Og at det skulle tolkes derhen, at vi ikke er så opmærksomme på det nationale, skyldes åbenbart, at ministeren ikke fik alt det med, som jeg sagde i første omgang, og derfor vil jeg sige det igen og så håbe på, at ministeren får det med denne gang: Jeg sagde helt klart og tydeligt, at forbrugerne skal sikres mod skadelige virkninger fra produktet ved, at producenterne pålægges et større ansvar og selvfølgelig en forpligtelse til at oplyse om eventuelle bivirkninger, uden at det resulterer i en omvendt bevisbyrde, hvor producenterne skal bevise, at stofferne er ufarlige.
Christian Juhl (EL), 2019-02-05:
Og når professorer og andre siger, at det her måske er det vigtigste spørgsmål siden euroen, så kan det vel ikke være sådan, at Socialdemokratiet af taktiske grunde vil vælge folkeafstemning eller ikke vælge folkeafstemning, alt efter om det er svært at få igennem hos befolkningen eller ej.
Jørgen Arbo-Bæhr (EL), 2007-04-17:
kommer i arbejde, ikke fører til bedre integration, men tværtimod fører til, at flere mennesker i længere tid lever i fattigdom, så indeholder det her lovforslag ikke bare en fastholdelse af starthjælpen, men en udvidelse med en fuldstændig nyskabelse i dansk politik, nemlig at man skal optjene retten til kontanthjælp.
Mette Frederiksen (S), 2020-10-08:
Og der kan vi jo altid diskutere, om vi har lagt det rigtige snit, men jeg tror, at der med til historien vel også hører – og det er jo sådan set en skattelettelse – at vi i foråret valgte at hæve forskningsfradraget ude i de private virksomheder, og det er vel nu så højt, som det ikke har været tidligere.
Vibeke Kiil (CD), 1998-01-23:
Da Centrum-Demokraternes sundhedsordfører desværre ikke kan være til stede, skal jeg på mit partis vegne komme med følgende betragtninger: I de bemærkninger, der beskriver lovens afgrænsning og anvendelsesområde, præciseres det, at målgruppen for loven er patienter og sundhedspersonale.
Lars Boje Mathiesen (NB), 2021-03-16:
Da man så opgav den kronologiske tilgang til det, gav det en langt større metodefrihed for os lærere, i forhold til at vi også i udskolingen kunne arbejde med f.eks. vikingetiden eller kolonitiden eller nogle andre ting, som ellers ville gå ud over den periode, som måske lå fra 1850 og frem, og som man ellers arbejdede med der.
Per Clausen (EL), 2008-10-08:
Ministeren er vel klar over, at hvis man ser på, hvilke brancher de her ordninger oprettes i, kan man se, at det inden for rengøringsbranchen er ca. 30 pct., der er omfattet, og at det inden for medicinalindustrien er ca. 70-75 pct. Der er altså en enorm social skævhed med hensyn til, hvem der får skattesubsidierede sundhedsforsikringer til at komme foran i køen, og det er jo det, den her ordning handler om.
Leif Mikkelsen (LA), 2011-10-06:
Så spørgsmålet er, kan vi få et klart svar på i dag, om fru Marianne Jelved vil garantere for, at den slags omlægninger, skattereformer, ikke fører til skattestigninger, sådan at det en gang til, som den her regering er startet med, bliver dyrere at være dansker, med alvorlig social slagside, altså præcis det modsatte af, hvad denne regering har slået sig op på.
Svend Erik Hovmand (V), 2002-01-17:
Her skal man først og fremmest administrere med sund fornuft, og jeg har vanskeligt ved at se, at de synspunkter, der kommer til udtryk i forslaget, skulle afvige væsentligt fra gældende praksis. Jeg vil i hvert fald klart bestride, at almindelig nabohjælp skulle blive betragtet som sort arbejde, som forslaget begrundes med. Det vigtige i sådanne tilfælde, hvor man i skattemæssig henseende skal tage stilling til, om det er hjælpsomhed eller noget, som ligger væsentligt ud over, hvad man normalt hjælper hinanden med, er at praktisere sund fornuft og proportionssans, ikke at basere sig på faste, firkantede regler og værdisæt, som ændrer sig fra tid til anden.
Pernille Blach Hansen (S), 2002-03-14:
Hvis Dansk Folkepartis ordførertale her skulle stå til troende, hvad angår bekymringen over dansk drikkevand og grundvand og fremtiden, så burde Dansk Folkeparti jo stemme for den vedtagelse, som de andre partier, SF, Socialdemokratiet og Det Radikale Venstre, har fremsat, for her står jo, at man skal tage lidt fat over for sprøjtemidler.
Aage Frandsen (SF), 2001-04-20:
Der nævnte jeg i mit indlæg, at sådan, som den nuværende lov er skruet sammen med 50/50, er det uhensigtsmæssigt over for dem, som man kalder, skal vi sige de bogligt uvante, og som har det sådan med skolen, at det var en pestilens; og det er ikke sikkert, at det er deres fejl.
Frank Jensen (S), 1998-06-16:
Den ene er en aftale, den anden er en koordinationsplan dér, hvor den pågældende måske på grund af sin sygdom eller sin sindslidelse ikke vedkender sig, at der er et fortsat behandlingsbehov, også selv om der ikke er noget grundlag for længere at beholde den pågældende i et lukket psykiatrisk sygehussystem, men at den behandling godt kan finde sted ambulant.
Morten Messerschmidt (DF), 2020-12-18:
For det store og springende spørgsmål er selvfølgelig: Er Det Konservative Folkeparti på en odyssé hjem fra Troja eller flikflakker man bare rundt i Det Ægæiske Hav i håb om at finde nogle spændende øer, man lige kan gøre stop på et øjeblik?
John Vinther (KF), 1999-02-09:
Da Det Konservative Folkepartis ordfører, hr. Knud Erik Kirkegaard, ikke kan være til stede, så skal jeg kort redegøre for Det Konservative Folkepartis holdning til de to forslag, og jeg kan lige så godt sige med det samme, at Det Konservative Folkeparti ikke kan tilslutte sig de to forslag.
Kristian Thulesen Dahl (DF), 2005-12-08:
Mit udgangspunkt er, at der rent faktisk fra 2005 til 2006 skal ske forbedringer og specielt forbedringer for gruppen af vores ældre medborgere, bl.a. ved at vi i finanslovaftalen har aftalt med regeringen, at der afsættes 0,5 mia. kr. mere til ældreområdet.
Keld Albrechtsen (EL), 2000-02-04:
Jeg skal bare spørge hr. Erling Christensen, om jeg har forstået det rigtigt, at Socialdemokratiet mener, at når det lovforslag, der ligger i EU, er vedtaget, er vejen åbnet for, at der kan indføres kommerciel dyrkning af gensplejset frø her i Danmark.
Christian Wedell-Neergaard (KF), 2006-09-07:
Han skabte tillid til den danske økonomi og viste, at Danmark med fastkurspolitikken kunne gøre sig gældende internationalt, og med en ansvarlig økonomisk politik skabte han et solidt fundament under dansk økonomi, som har medvirket til de flotte resultater, vi ser i dag.
Lisbeth Bech Poulsen (SF), 2019-04-09:
Den anden del er, at vi for at genoprette den tillid, som borgerne gerne skulle have til os, altså at vi er på rette vej igen, så bliver nødt til at være meget klare om, hvorfor vi træffer nogle af de også kontroversielle valg, vi træffer, og at være meget klare om, hvorfor nogle modtager breve om gældseftergivelse.
Hans Peter Baadsgaard (S), 1998-04-24:
Børnelovudvalgets betænkning er gennemsyret af, at vi skal gøre os yderligere bestræbelser, ikke alene det, vi har kunnet gøre hidtil, men yderligere bestræbelser for så vidt muligt at sikre ethvert barn en far og en mor, og det er der mulighed for at gøre mere konsekvent eller gøre bedre på grund af de genetiske teknikker.
Thorkild B. Fransgaard (FP), 1998-10-22:
Vi kunne godt gå ind for, at de afskaffes, men resten af forslaget kan vi ikke på nogen måde se er til gavn for arbejdsmarkedet og ej heller til til gavn med hensyn til at at skaffe flere arbejdspladser, så selve beslutningsforslaget kan vi ikke gå ind for.
Gitte Lillelund Bech (V), 2004-04-27:
SU-systemet er skruet sådan sammen, at vi ikke får flere på langvarige uddannelser, selv om vi har verdens bedste SU-system, så derfor synes vi faktisk, det er naturligt, hvis vi ønsker at gøre noget for i dette tilfælde forsørgere på SU, at vi finder pengene inden for samlede ramme.
Jeppe Kofod (S), 2002-04-05:
Nu så vi desværre også, at Dansk Folkeparti gøede op og på ubehagelig vis fik presset regeringen ud i en studehandel, der godt nok endte med en bevarelse af Det Danske Center for Menneskerettigheder næsten i samme form som før, men med nedlæggelse af Nævnet for Etnisk Ligestilling i bytte.
Carina Christensen (KF), 2009-12-01:
Jeg er meget positivt indstillet over for huskunstnerordningen, og jeg er derfor også meget glad for de gode evalueringsresultater, som Pluss-rapporten viste, og derfor er jeg også glad for, at et politisk flertal bestående af regeringspartierne og Dansk Folkeparti nu har sikret et økonomisk fundament, så ordningen kan føres videre.
Bent Bøgsted (DF), 2016-01-12:
Hvis man skal tale om lige løn for lige arbejde, skal der laves en større indsats ude i de enkelte virksomheder, og der kan man selvfølgelig altid sige, at en lønstatistik kan være en vejledning, så man kan sammenligne, hvad mænd og kvinder får, men i bund og grund er der jo ikke nogen arbejdsgivere, der behøver at leve op til en lønstatistik.
Christian Wedell-Neergaard (KF), 2006-12-07:
Skal vi nu ikke lige holde fast i, at hr. Morten Østergaard og jeg sådan set er enige om, at vi skal have nedsat marginalskatten, altså have nedsat skatten på den sidst tjente krone, og at hr. Morten Østergaard og jeg også er enige om, at det vil betyde, at flere får et incitament til at udføre et arbejde.
Helge Adam Møller (KF), 2001-02-01:
Så kommer de op at diskutere, desværre om den samme pige, og den ene griber fat i den anden, de rusker lidt, og på et eller andet tidspunkt flyver der pludselig en almindelig knytnæve gennem lokalet, den rammer den anden, og hvis den rammer uheldigt nok, flækker der et øjenbryn, eller der brækker en næse.
Christian Friis Bach (V), 2025-04-01:
Men vi skal have en ordentlig konkurrence, og derfor skal vi pudse Konkurrencestyrelsen på dem i kommuner og regioner, som ikke laver gennemsigtige regnskaber, og som ikke lige sørger for, at udgifterne til GDPR, forsikringsordningen eller det, at borgmesteren giver en hånd med, bliver indregnet i de udgifter, der er til de enkelte tilbud.
Thomas Adelskov (S), 2007-05-02:
Der skrev han jo netop lige nøjagtig også, at det selvfølgelig i sig selv var et problem, at de var hemmelige, men at det allerværste var, at nogle kunne lave aftaler – to parter, altså virksomheder – der havde konsekvens for den enkelte lønmodtager, uden at denne selv havde indflydelse på det.
Margrethe Vestager (RV), 2013-11-13:
Det er jo også derfor, vi er glade for, at ansvaret for lige præcis at arbejde med den her afgørende problemstilling er placeret, for jeg er enig i analysen, også om, hvor store perspektiver der er i det, ikke kun økonomisk, men også for borgeren, som derved kan møde den samme medarbejder, i stedet for at man er nødt til at hente vikarer ind, fordi sygefraværet er stort.
Morten Østergaard (RV), 2006-04-26:
Det var en rystende udsendelse, men det var jo interessant at se, at den trafik, der foregik, jo altså afstedkom, at folk var i Grækenland og i Italien og på den ene eller den anden måde også fandt deres vej til Danmark, og svaret fra regeringen og fra andre var jo så, at det må vi gøre noget ved.
Carsten Hansen (S), 2007-01-12:
Det sidste, jeg skal sige, er, at der også har været rejst kritik i høringssvarene i forbindelse med de personer, som nu bliver akkrediteret eller får mulighed for at lave de her realkompetencevurderinger; det bliver nævnt, at de skal have en fælles uddannelse, at der skal stilles krav til dem.
Kristian Jensen (V), 2005-04-01:
Jeg noterede mig, at hr. Frank Aaen her fra talerstolen og efterfølgende fra sin plads i salen medgav, at det var muligt fuldt lovligt at drive virksomhed i Danmark uden at have et skattepligtigt overskud, og at man dermed ikke kan sætte lighedstegn mellem ikke at have et skattepligtigt overskud og begå ulovligheder.
Magnus Heunicke (S), 2023-11-08:
Når man skal beskytte sine værdier ved at etablere et dige – vi har en lang tradition for digelag rundtomkring i Danmark, og det synes jeg er klogt og godt – så synes jeg også, det er vigtigt, at man fra statens side spæder op og ikke kun rådgiver, men også konkret er med til at finansiere det.
Ole Birk Olesen (LA), 2021-02-23:
Jeg vil ikke gå så meget ind i de politiske uenigheder om emnet her – det har jeg min tale til at gøre om lidt – men jeg vil gerne spørge Enhedslisten: I betragtning af hvor meget det her fyldte for Enhedslisten i valgkampen, og i betragtning af hvor vigtigt man påstår det her er for Enhedslisten, er det så ikke påfaldende, at alle disse udskydelser med hensyn til hele tiden at skulle finde den løsning, der skal til, jo risikerer at føre til, at der slet ikke bliver gjort noget ved det her emne, som Enhedslisten påstår er så vigtigt, i denne valgperiode?
Pernille Vigsø Bagge (SF), 2013-05-31:
Nu er langt hovedparten af kommunernes indtægtskilder fuldstændig reguleret fra den her sal, og grundskylden er formentlig den største enkelt kilde, der endnu og i øvrigt kun inden for begrænsede rammer kan justeres af kommunerne selv, og det mener vi ikke der skal laves om på.
Karina Lorentzen Dehnhardt (SF), 2014-01-31:
Det, Dansk Folkeparti foreslår, er jo et redskab til politiets straffemæssige efterforskning, og der er altså faldet en menneskerettighedsdom om, at selv om man endda har været tiltalt i en sag, kan man altså ikke stå i sådan et register for evigt.
Henriette Kjær (KF), 2010-11-18:
Som andre partier allerede har været inde på, kan vi jo kun være enige i, at det ville være fornuftigt med en elektrificering af banen – også den strækning, der her bliver foreslået – men i og med vi er i gang med en analyse af hele elektrificeringsprojektet, som vi ser i sammenhæng med det nye signalsystem, der skal sættes op på hele banenettet, kan vi ikke støtte det forslag fra Enhedslisten, der ligger her.
Marlene Harpsøe (DD), 2023-04-25:
Men det, jeg lidt hører ministeren sige her, er, at fordi man som flertalsregering har nogle bestemte politiske ambitioner, man har skrevet i et regeringsgrundlag, vil man ikke lade andre partier komme med tilsvarende ambitioner, som regeringen så ønsker at være lydhør over for og rykke ind på dagsordenen.
Lars Barfoed (KF), 2013-12-12:
For det er jo sådan, at jo flere specielle enheder med specialiserede betjente man opretter inden for de bestående ressourcer, jo flere ressourcer skal der også allokeres til det og jo kun til det, og så begrænser man politiets ledelses muligheder for at fordele ressourcerne løbende, alt efter hvor der er mest behov for at sætte ind.
Esben Lunde Larsen (V), 2011-10-12:
Det var jo ikke blevet virkeliggjort politik i erkendelse af, at man er klar over, at det ikke er tiden til at ramme landbruget med ekstra afgifter netop på grund af konkurrenceevnen, men når man så ser på den situation, vi er i, også i relation til afgiftsproblematikken, så produceres der i dag to slagtesvin med samme miljøbelastning som et svin i 1985.
Flemming Kofod-Svendsen (KRF), 1998-06-04:
Vi vil gerne gå på tidseljagt, og vi håber, at vi kan ende med et bredt forlig hen over midten, som virkelig både gør det mere fordelagtigt at gå i arbejde, og som også virkelig fremmer opsparingen, og som samtidig gør, at vi får en mere familievenlig beskatning.
Per Clausen (EL), 2008-12-05:
Men jeg synes jo, det var lidt underligt, at den konservative ordfører - og for den sags skyld også Venstres ordfører - ikke benyttede lejligheden til igen at slå et slag for det personlige ansvar, for så vidt jeg har forstået, indgår det som et meget vigtigt element i regeringens politik, at vi mennesker har et personligt ansvar for vores handlinger.
Katarina Ammitzbøll (KF), 2022-04-08:
Det er rigtigt, at der er kvalificeret flertal på flere sikkerheds- og forsvarspolitiske områder i FUSP, men på forsvarsområdet, hvor jeg også tidligere hørte ordføreren sige, at man kan bruge passarellebestemmelsen til at ændre det, er det, vi kan forstå, at det kan man ikke.
Kaj Ikast (KF), 2001-05-10:
Her går vi efter dem, der er farlige og giver dem en på hovedet, og det skal de også have. Vi har nok været for milde i hele den kampagne, vi har haft for at nedbringe antallet af døde, og vi har jo ligesom Venstre også været imod nogle af de metoder, som ministeren har brugt til at kontrollere færdslen, bl.a. fartfælderne.
Kirsten Brosbøl (S), 2006-03-21:
Ja, det er jo i hvert fald opfattelsen hos dem, som arbejder med de her kvinder til daglig, nemlig Reden Stop Kvindehandel, som jo er meget sikre i deres sag, når de siger, at grunden til, at kvinderne forlader tilbuddet, simpelt hen er, at de ikke ser de 15 dage som en tilstrækkelig periode til, at kvinderne kan få den hjælp, de har brug for, og dermed også få et ordentligt rehabiliteringsprogram lagt fast, så de ved, hvad de har at komme hjem til.
Jan Bjergskov Larsen (SF), 2022-03-29:
På den ene side forsøger man at lave noget nyt og inspirerende, noget inddragende, noget forpligtende for de nye mennesker, som kommer med i det her borgerting, og muligvis bliver de bevidste om, hvad det er for nogle lidt svære beslutningsprocesser, man egentlig kan have, og de bliver også mødt med, hvordan man kan opveje tingene mod hinanden.
Søren Søndergaard (EL), 2026-01-29:
Men man kan ikke blive ved med at sige det – det er det umuligt at gøre – for man må på et eller andet tidspunkt erkende, at det er et flertal af de lande, der sidder i Europarådet, der har valgt de dommere, og at de dommere ovenikøbet er indstillet af deres regeringer.
Ulla Tørnæs (V), 2010-06-10:
Vi er en varme fortalere for det, vi kalder flexicurity, og ser vi på det danske dagpengesystem, vil vi selv med en 2-årig periode faktisk fortsat ligge i top, når vi måler os med andre lande, som vi normalt sammenligner os med – lande som Sverige, Norge, Finland, Tyskland.
Frank Dahlgaard (UP), 1999-11-17:
Og derfor er der risiko for, at man for at få det her til at fungere, når det viser sig, at det altså faktisk kræver noget mere fælles på arbejdsmarkedspolitikkens, socialpolitikkens, skattepolitikkens og måske også pensionspolitikkens område, så går ind i sådan en proces og begynder at pille ved det, sådan som Romano Prodi antydede dér i maj måned.
Simon Emil Ammitzbøll (LA), 2013-05-29:
Har vi modet til at gøre det, får vi et friere, rigere og mere åbent Danmark; et Danmark, hvor vækst, initiativlyst og begejstring igen fylder byer og land; et Danmark, hvor der er lige muligheder for hver eneste borger, og hvor der er plads til at gøre en indsats; et Danmark med positive udsigter for fremtiden.
Aki-Matilda Høegh-Dam (SIU), 2022-05-23:
Hvis vi kigger på den første problematik, netop det med at styrke retssikkerheden og forebyggelsen her, så er det også vigtigt at kigge på, at der allerede er nogle aktive grønlandske organisationer, der gør deres bedste på frivillig basis for at hjælpe og rådgive kommunerne om, hvilken tilgang de skal have til f.eks. de her grønlandske borgere.
Morten Helveg Petersen (RV), 1999-05-19:
Fra radikal side mener vi imidlertid ikke, at SF's forslag imødekommer de tidligere nævnte hensyn. Jagten på fleksibilitet kan også drives for vidt - så vidt, at det hverken kommer børnene til gode eller giver virksomhederne rimelige vilkår, og det er faktisk tilfældet med SF's forslag.
Hans Christian Schmidt (V), 2002-11-22:
Jeg er glad for, at fødevareministeren og jeg har kunnet aftale med forligspartierne, at de grønne organisationer og erhvervet inddrages i arbejdet. Regeringen ønsker en åben proces med inddragelse af alle relevante synspunkter, og det har været vigtigt for mig, at regeringen og forligskredsen er enige om, hvilke analyser der skal gennemføres forud for forhandlinger om en Vandmiljøplan III.
Morten Dahlin (V), 2023-01-19:
Og man kan også gøre det, som jeg lige foreslog, men som jeg ikke hørte, om Danmarksdemokraterne bakkede op om, nemlig få speedet processen op for de mange udenlandske sundhedspersonaler, der står klar og på spring til at hjælpe os med at behandle vores patienter og tage sig af vores syge.
Karina Adsbøl (DF), 2021-11-25:
Derudover kunne jeg godt tænke mig at høre De Radikales ordfører, om De Radikales ordfører ikke kan bekræfte – for nu snakkede ordføreren meget om dyre tilbud – at når vi snakker om dyre tilbud, er det sådan set kommunalbestyrelsen eller regionen, der beslutter, om de vil betale den pris i forhold til, hvad det er, de kræver.
Jakob Axel Nielsen (KF), 2005-11-25:
Jeg argumenterer med, at det er noget vrøvl at tale om, at det er lejernes penge, fordi Landsbyggefonden som institution egentlig er et forvaltningssubjekt ligesom alle mulige andre forvaltningssubjekter i dette land, og derfor kan staten ændre fordelingen, fordi det er staten, der er sat til at være administrator af forvaltningssubjekter.
Martin Henriksen (DF), 2008-01-18:
Men det er jo velkendt, at bl.a. i valgkampen var der en del folketingskandidater, som nu er blevet medlemmer af Venstres folketingsgruppe, der i pressen gav udtryk for, at de ønsker, at gruppeeksamen skal genindføres, og jeg vil sådan set bare spørge ministeren, om Venstre og ministeren ved, om Venstres folketingsgruppe bakker op om regeringens politik på området og dermed agter at stemme med VOK.
Else Winther Andersen (V), 1998-12-04:
Men vi har også en klar fornemmelse af, at med de tiltag, der iværksættes i arbejdsmarkedslovgivningen for øjeblikket, vil der ske en noget større reduktion af antallet af deltagere på daghøjskolerne end det, der umiddelbart er lagt op til i kvoten.